NARIADENIE KOMISIE (ES) č. 722/2008
z 25. júla 2008,
ktorým sa mení a dopĺňa nariadenie (EHS) č. 563/82 o korekčných faktoroch uplatňovaných pri určovaní trhových cien jatočných tiel dospelých kusov hovädzieho dobytka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1183/2006 z 24. júla 2006, ktorým sa určuje stupnica Spoločenstva na klasifikáciu jatočných tiel dospelého hovädzieho dobytka (1), a najmä na jeho článok 3 tretí odsek,
keďže:
(1)
V článku 3 nariadenia (ES) č. 1183/2006 sa vymedzuje pojem referenčnej úpravy jatočných tiel. Okrem toho sa v ňom ustanovuje, že ak členský štát používa odlišnú úpravu jatočného tela, ako je referenčná úprava, mali by sa určiť korekčné faktory prispôsobenia tejto úpravy referenčnej úprave.
(2)
V nariadení Komisie (EHS) č. 563/82 z 10. marca 1982, ktorým sa stanovujú podrobné pravidlá pre uplatňovanie nariadenia (EHS) č. 1208/81 určujúceho trhové ceny dospelých kusov hovädzieho dobytka na základe stupnice Spoločenstva pre klasifikáciu trupov jatočných zvierat (2), sa stanovujú podrobné pravidlá zaznamenávania trhových cien jatočných tiel dospelého hovädzieho dobytka na základe stupnice Spoločenstva pre klasifikáciu jatočných tiel dospelého hovädzieho dobytka.
(3)
Spojené kráľovstvo požiadalo, aby sa do prílohy k nariadeniu (EHS) č. 563/82 vložili dva dodatočné koeficienty na odstránenie tuku z hrudníka a slabinového tuku. S cieľom naďalej zabezpečovať dostupnosť porovnateľných cien v Spoločenstve je potrebné upraviť korekčné faktory stanovené v prílohe k uvedenému nariadeniu.
(4)
Nariadenie (EHS) č. 563/82 by sa v dôsledku toho malo zmeniť a doplniť.
(5)
Riadiaci výbor pre hovädzie a teľacie mäso nepredložil svoje stanovisko v lehote stanovenej jeho predsedom,
PRIJALA TOTO NARIADENIE:
Článok 1
Príloha k nariadeniu (EHS) č. 563/82 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. júla 2008